เงินบาททรงตัว ขณะตลาดลุ้นตัวเลขจ้างงานสหรัฐฯคืนนี้
ค่าเงินบาทปิดตลาดเย็นนี้ (4 ธ.ค.) ที่ระดับ 35.89/91 บาท/ดอลลาร์ อ่อนค่าจากช่วงเช้าที่เปิดตลาดที่ระดับ 35.78/80 บาท/ดอลลาร์
4 ธ.ค. 2558

นักบริหารเงินเปิดเผยถึงค่าเงินบาทปิดตลาดเย็นนี้ (4 ธ.ค.) ที่ระดับ 35.89/91 บาท/ดอลลาร์ อ่อนค่าจากช่วงเช้าที่เปิดตลาดที่ระดับ 35.78/80 บาท/ดอลลาร์
เงินบาทอ่อนค่าลงจากในช่วงเช้า เนื่องจากระหว่างวันมีแรงซื้อดอลลาร์เข้ามา หลังจากที่สกุลเงินอื่นๆ แข็งค่าขึ้นเมื่อเทียบกับดอลลาร์สหรัฐ จากเหตุที่ธนาคารกลางยุโรป (ECB) ได้ขยายระยะเวลาในการซื้อพันธบัตรตามมาตรการผ่อนคลายเชิงปริมาณ (QE) ไปถึงมี.ค.60 จากเดิมที่จะสิ้นสุดในก.ย.59
สำหรับคืนนี้ คงต้องติดตามการประกาศข้อมูลด้านเศรษฐกิจที่สำคัญของสหรัฐ เช่น ข้อมูลการจ้างงานนอกภาคเกษตรเดือนพ.ย. และข้อมูลการค้าระหว่างประเทศเดือนต.ค. ขณะที่คาดว่า สัปดาห์หน้าเงินบาทจะเคลื่อนไหวในกรอบ 35.80-36.00 บาท/ดอลลาร์
 
ที่มา: สำนักข่าวอินโฟเควสท์